钦定古今图书集成/历象汇编/岁功典/第020卷 > 东郊迎气赋〈以青陆朝觌阳和启蛰为韵〉 贾𫗧
## 钦定古今图书集成/历象汇编/岁功典/第020卷 > 东郊迎气赋〈以青陆朝觌阳和启蛰为韵〉 贾𫗧

圣人克崇祀典，大启皇纲，布发生之新令，遵迎气之
旧章。于以式绥景福，于以弘开化光。南至生春，送固
沍之元律；东郊展礼，迎煦妪于青阳。于时太史陈词，
岁发其木。天子乃警仙跸，纛黄屋。苍龙矫首以虚徐，
玉辂启行而肃穆。千官万骑，拱神位于中霄；太皞勾
芒，扇和风于东陆。明德惟馨，苍精降灵。寒色尚留于
坛𫮃，淑气已生乎杳冥。少阳始来，随初日而其辉未
赤；新春乍应，拂大旌而其色弥青。天统则彰，礼容斯
觌。乐声动荡于木气，黄道丽彩于苍璧。气先四序，克
配于《木德》；震宫；光被八纮，不逃于金壶玉历。迎之伊
何？神人以和。明命既颁于执事，遐迩必闻于赓歌。时
也韶景熙熙，仁风习习。日月克符于躔次，草木遂生
于原隰。施惠而谷雨垂恩，发号而春雷起蛰。其道孔
昭，其律已调。礼展于斯，且殊夫礼月之夕；拜之于晓，
有类乎拜日之朝。我后崇五帝之经教，酌三代之典
礼。振六乐之锵锵，列千官之济济。八音已陈夫《濩武》，
万代既歆于坛陛。夫如是者，惟圣所符，惟天所启。故
迎气之祀事，正皇王之大体者矣。